  Майя Бывальцева Удмуртиысь печатья но ивортодэтэз калыке вӧлмытонъя агентство «Кенеш» журналэн ӵош «2018-тӥ арын удмурт кылын тужгес устоез чеберлыко литература уж» кыкетӥзэ конкурсэз яло. Ужъёсты 15-тӥ тулыспалысен 10-тӥ шуркынмонозь кутозы, ивортӥзы удысэтын. Туэ вожвылъяськон 7 ӧръёсъя радъяськоз (кылем арын 6 вал), котькудӥзъя одӥг коньдонкузьым висъяське: Бадӟым жанрын устоез уж (кузьмадёс, роман) — 30 сюрс манет; Покчи прозаын устоез уж (верос, новелла, чеберлыко очерк, эссе но мукет) — 15 сюрс манет; Кылбурет удысысь устоез уж (кылбур сузьет, поэма) — 20 сюрс манет; Тужгес умоез пьеса — 20 сюрс манет; Пиналъёслы тужгес устоез уж (пӧртэм жанрен) — 15 сюрс манет; Чеберлыко литература ужез (ужъёсты) дунъясь яке литературалэсь азинскемзэ эскерись тужгес умоез гожтос (критика но литературатодос удысъёсъя) — 15 сюрс манет; Устоез берыктэм уж (удмурт кылысь ӟуч кылэ: проза, кылбур, пьеса) — 20 сюрс манет. Вожвылъяськонэ пыриськыны быгато Удмуртиын но солэн палэназ улӥсь удмурт кылын гожъясьёс (писательёс но, лыдӟисьёс но), арлыдзэс чаклатэк. Дунъясьёс нырысь ик авторъёслэсь туала ужпумъёсты чеберлыко, яркыт но аспӧртэмлыко возьматэмзэс, чеберлыко литература кылын гожтэмзэс лыдэ басьтозы. Ужъёсты куто таӵе адресъя: Удмуртия, Ижкар, Пастухов урам, 13, «Кенеш» журналлэн редакциез яке электрон почта пыр: Kenesh-udm@yandex.ru. Йылпумъянъёс лэсьтозы но вормисьёсты пусъёзы 2019-тӥ арын толшоре.  Вожвылъяськонлэн куронъёсыныз рос-просгес тодматскыны луоз печатья но ивортодэтэз калыке вӧлмытонъя агентстволэн сайтаз, озьы ик «Кенеш» журналлэн 2-тӥ номераз. Тодэ вайытом, «2017-тӥ арын удмурт кылын тужгес устоез чеберлыко литература уж» вожвылъяськонэ Россилэн улосвылъёсысьтыз но кунгож сьӧрысь ог 100 пала ужъёс вуизы. Нимысьтыз жюри соосты эскериз но 10 тужгес кужмооссэ бырйиз. Вормисьёсты сӥё-дано пусъён ужрад 19-тӥ толшоре ортчиз. Ватсалом, та дыре Удмуртиын егит драматургъёслы «Выль пьеса, выль сценарий, выль сцена» вожвылъяськон мынэ. Ужъёсты кутон 1-тӥ южтолэзёзь кыстӥськоз.  Тегъёс: Лулчеберет Ижкар Литература Удмуртия удмурткыл гожъясьёс  